己未次廣惠院
作者：葛勝仲
朝代：宋

paragraphs: 下若水沄沄，佛寺古邑西。
開帆但五里，不到将噬臍。
懷古展清眺，崇閣聊攀躋。
法生有鼻祖，樂此山與溪。
自言孫子賢，兹地興王基。
覇主受九錫，二紀承梁齊。
空餘陽烏阜，石人卧荒蹊。
綠滿天隨家，巖花伴幽棲。
留傳杞菊堂，墨妙懸榱題。
秀色有他嶺，招尋更杖藜。
山林且放誕，邊城多鼓鼙。